Sæsonens temaer fastlægges af produktionen. Måske rammer et program sammen med en højtid – eksempelvis julen, som i 2020 gjorde det oplagt at lave et juletema.
Andre gange kan et event give anledning til et tema. Eksempelvis var der Bond-tema i sidste års ‘Vild med dans’, fordi den 25. film om agent 007 havde premiere samme uge.
I år er det 90 år siden, at den første tv-udsendelse blev sendt i Danmark. Det førte til årets ene tema: Tv-serier. Årets andet tema – guilty pleasures – er en idé, der stammer fra britiske BBC, som ejer 'Vild med dans'-konceptet. De har haft succes med netop det tema i andre lande.
Begge temaer har været på tegnebrættet siden maj.